SET ปิดเช้าร่วง 16 จุด ตามตปท. วิตกโควิดระบาดหนัก ทำ “ศบค.” ล็อกดาวน์เข้ม!
SET ปิดเช้าลบ 16 จุด ตามตปท.วิตกโควิดระบาดหนัก - หวั่นล็อกดาวน์เข้มขึ้นในการประชุมศบค.วันนี้ ส่งผลให้หุ้นที่อิงปัจจัยในประเทศดิ่งลง คาดบ่ายนี้ตลาดฯคงซึมแต่ดัชนีฯหลุด 1,530 ทำให้เทคนิคเป็นลบและมีแนวรับถัดไปที่ 1,516 แนวต้าน 1,535 จุด
30 ก.ค. 2564

นายพิชัย เลิศสุพงศ์กิจ รองกรรมการผู้จัดการฝ่ายการตลาด บล.ธนชาต กล่าวว่า ตลาดหุ้นไทยเช้านี้ปรับตัวลงในทิศทางเดียวกับตลาดหุ้นในภูมิภาคเอเชียที่เคลื่อนไหวในแดนลบเล็กน้อยเป็นส่วนใหญ่ จากความกังวลการแพร่ระบาดไวรัสโควิด-19 ในประเทศที่วันนี้จำนนผู้ติดเชื้อโควิดทะลุ 17,000 รายเป็นวันที่สอง ทำให้มองถึงการล็อกดาวน์ที่เข้มขึ้นในการประชุมศูนย์บริหารสถานการณ์โควิด-19 (ศบค.) วันนี้ ส่งผลให้หุ้นที่อิงปัจจัยในประเทศต่างปรับตัวลงไม่ว่าจะเป็นหุ้นในกลุ่มธนาคาร, ท่องเที่ยว, ค้าปลีก, ศูนย์การค้า และการขนส่ง เป็นต้น 
ทั้งนี้ตลาดฯให้น้ำหนักกับผลประกอบการของบริษัทจดทะเบียน และหุ้นเฉพาะตัวที่มีข่าว อย่างหุ้น บริษัท ไทยออยล์ จำกัด (มหาชน) หรือ TOP ที่ประกาศซื้อหุ้นเพิ่มทุนของ บริษัท Chandra Asri (CAP) ปิโตรเคมีประเทศอินโดนีเซีย ใช้เงินราว 39,000 ล้านบาท ทำให้ TOP ต้องเพิ่มทุนหมื่นล้านบาท และยังต้องขายบริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC อีก ทำให้ตลาดฯมองลบต่อดีลนี้ ส่งผลให้หุ้น TOP ร่วงแรงในเช้านี้ 
ส่วนหุ้นบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ก็มีการเล่นเก็งกำไรไปเมื่อวานนี้จากเรื่องที่ “เทเลนอร์” จะถอนการลงทุนในไทย ซึ่งเรื่องนี้พูดมาหลายปีและก็หายไป ดังนั้นจะต้องระวังด้วยเพราะมองว่าคงจะไม่ง่ายที่จะขายแม้อยากจะขายก็ตาม ด้านหุ้นบริษัท ปูนซิเมนต์ไทย จำกัด (มหาชน) หรือ SCC ก็เล่นเรื่องงบฯออกมาดี และยังจ่ายปันผลด้วย 
สำหรับแนวโน้มการลงทุนในช่วงบ่ายนี้ นายพิชัย กล่าวว่า ตลาดฯคงจะซึมๆ แต่เมื่อดัชนีฯหลุด 1,530 จุดทำให้สัญญาณทางเทคนิคเป็นลบ และมีแนวรับถัดไปที่ 1,516 จุด ส่วนแนวต้าน 1,535 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
TOP มูลค่าการซื้อขาย 2,443.98 ล้านบาท ปิดที่ 43.25 บาท ลดลง 3.75 บาท
PTT มูลค่าการซื้อขาย 1,531.22 ล้านบาท ปิดที่ 35.00 บาท ลดลง 0.50 บาท
SCC มูลค่าการซื้อขาย 1,452.82 ล้านบาท ปิดที่ 420.00 บาท เพิ่มขึ้น 10.00 บาท 
DTAC มูลค่าการซื้อขาย 1,345.93 ล้านบาท ปิดที่ 35.50 บาท ลดลง 0.25 บาท
KBANK มูลค่าการซื้อขาย 1,339.40 ล้านบาท ปิดที่ 102.00 บาท ลดลง 1.50 บาท
 